Heimurinn stendur á tímamótum og árið 2020 byrjar með hvelli ( eins og reyndar flest ár á Íslandi ) . Hér liggur þó ekki bara Ísland undir . Loftslagsbreytingar eru raunverulegar og jarðarbúar hafa fyrir löngu tæmt allann umhverfisreikninginn og eru komnir í stóra skuld . Það er hlutverk listamanna og rithöfunda að túlka heiminn í kringum sig . Reyna að setja hann í skiljanlegar stærðir . Rithöfundar um allan heim hafa sent frá sér fjölda bóka sem fjalla um loftslagsbreytingar á einn eða annan hátt . Bækurnar eru reyndar orðnar svo margar að þær hafa skapað sér sinn eigin sess í bókmenntaheiminum , loftslagsbókmenntir . Fjölmargar bækur sem voru gefnar út á síðasta ári á Íslandi fjölluðu á beinan eða óbeinan hátt um loftslagsmál . Lesendur frá 0 - 99 geta kynnt sér loftslagsmál í einhverju formi í gegnum bókmenntirnar . Í janúar tileinkum við loftslagsbókmenntum hug okkar og hjarta . Það er ekkert verðugara efni til að lesa um í byrjun janúar , í skugga skógarelda í Ástralíu og annarra váfregna úr heiminum . Það þarf að leiða hugann að umhverfi og loftslagi . Bækur eru sennilega ekki lausnin við loftslagvánni , en þær geta hjálpað okkur að skilja .